### Beslutningstema

Teknik- og Miljøudvalget orienteres om, at udkast til miljøkonsekvensrapport og § 25-tilladelse, for repowering af fire vindmøller ved [adresse], sendes i 8 ugers høring.

### Historik

Kommunalbestyrelsen fastsatte en ansøgningsfrist for anden runde af VE-projekter til den 16. december 2022. Der indgik 30 ansøgninger.

Kommunalbestyrelsen besluttede den 25. maj 2023 at prioritere 10 ansøgninger til kommunal planlægning, herunder projekt #20 (VE2023).

Klima-, Vækst-, og Udviklingsudvalget besluttede den 3. februar 2025 at godkende BESS-anlæg (Battery Energy Storage System) i tilknytning til vindmøllerne

### Sagsfremstilling

Efter prioritering af projekt #20 (VE2023) den 25. maj, har udvikler og rådgiver udarbejdet en miljøkonsekvensrapport for projektet, på baggrund af et afgrænsningsnotat, udarbejdet af Tønder Kommune. Miljøkonsekvensrapporten har til formål at undersøge de potentielle væsentlige miljøpåvirkninger, som sker i forbindelse med erstatning af de eksisterende fire vindmøller med fire nye og større vindmøller. Udover erstatning af de fire vindmøller, er der behov for udskiftning af nettilslutningskablet som forbinder vindmøllerne til det kollektive net og går fra projektområdet til [adresse], Højer (transformatorstationen) og derudover etablering af BESS-anlæg i tilknytning til vindmøller og andet teknisk anlæg i projektet.

De eksisterende fire vindmøller er placeret på matrikel 559, Emmerlev Ejerlav, [adresse] og har en totalhøjde på 66 meter. De nye møller opføres indenfor den gældende lokalplan 03.71.01 og kræver derfor ikke en ny lokalplan, da de placeres det eksakt samme sted. De eksisterende fire møller har en samlet kapacitet på 2,4 MW. De fire nye opnår en samlet effekt på 7 MW og har en totalhøjde på 78 meter.

Miljøkonsekvensrapporten indeholder en beskrivelse og vurdering af den sandsynlige væsentlige indvirkning på miljøet, som projektets gennemførelse vurderes at medføre. Redegørelsen er dermed grundlaget for udkastet til en § 25-tilladelse (Tilladelse med baggrund i Miljøkonsekvensrapporten), som vil være omfattet af en 8-ugers høring, i samme omfang som miljøkonsekvensrapporten. Et udkast til tilladelsen er vedhæftet som bilag.

Miljøkonsekvensrapporten er vedhæftet som bilag, hvor der i afsnit 2.5 s. 10 - 17 kan findes resumé af de vurderede mulige påvirkninger.

Udover hele rapporten er der vedhæftet de forskellige Appendiks som der henvises til gennem rapporten.

Da der i dette tilfælde ikke er tale om et nyt VE anlæg, der kræver lokalplan og kommuneplantillæg, men alene en repowering af eksisterende vindmøller, vil der i forbindelse med høringen ikke blive afholdt vejledende afstemninger.

Efter høringen tages sagen op til politisk behandling for endelig godkendelse af Miljøkonsekvensrapporten samt §25-tilladelsen.

### Lovgrundlag

Miljøvurderingsloven

Miljøbeskyttelsesloven

### Indstilling Fagchefen for Klima, Plan og Udvikling indstiller,

at orienteringen tages til efterretning.

### Beslutning

Orienteringen taget til efterretning.

Bent Lund (A) deltog ikke i mødet.